**Guideline for brug af udstyr: Pisk**

*Det er altid muligt at ride uden pisk. Det anbefales derfor grundlæggende at overveje, om pisk*

*er nødvendig. I fald man ønsker at bruge pisk, bør det foregå i henhold til nedenstående guidelines.*

**Effekt**

En pisk er en bøjelig pind, som holdes i rytterens hånd. Pisken kan have

variabel længde eller udformning, som har indflydelse på piskens potentielle indvirkning på

hesten. Der er specifikke krav til piskens udformning alt efter disciplin. Disse krav skal iagttages.

**Korrekt brug**

En pisk skal ses som et stykke udstyr, der kun bruges i særlige situationer som signal til

udførelse af fagligt veldefinerede konkrete problemstillinger. Ved korrekt brug fungerer pisken som

en forlængelse af armens rækkevidde til hestens bagpart eller skulderparti.

Ved brug af en pisk skal hesten forud være tryg og afspændt, så brugen udelukkende

forstærker eller fremmer en ønsket adfærd gennem en for hesten forståelig læringsproces.

Pisken bør anvendes som forfinet præcisering, hvor indvirkning af pisken på

hestens krop, giver hesten en mild grad af påvirkning. Denne indvirkning skal ophøre

straks, når hesten reagerer som ønsket, for læringsmæssigt at være forståelig for hesten, og

give en forstærkning af den ønskede adfærd hos hesten.

Pisken kan bruges fra jorden til at lære heste at gå frem og skifte retning m.v. I forbindelse med

tilridning vil den være en hjælp for hesten til at lære at forstå rytterens indvirkning, idet den

fremadgående og retningsgivende hjælp er delvist indlært fra jorden og gradvist kan

overføres/kombineres med forståelse af schenkelhjælpen.

Ved brug af pisk under ridning skal pisken altid placeres i underhåndsstilling i rytterens

hånd. Hvis en pisk placeres i let kontakt med hestens pels/hud bag rytterens schenkel,

opfattes det af hesten som en fremaddrivende hjælp. Ud over at være en fremaddrivende

hjælp kan pisken bruges som rytterens forlængede arm i forhold til at ”pege” på områder på

hesten (touchering), som skal flytte sig i en bestemt retning, eller hvor bevægelsen skal

intensiveres, f.eks. fremføring af et bagben. Dette kan gøres fra jorden og fra hestens ryg.

**Ukorrekt brug**

Hvis der forekommer et unødigt hårdt tryk/slag fra pisken på hestens krop (hårdere end let

påvirkning af huden), så er der ikke længere tale om brug af hjælpemidler, men om

tvang/straf, hvilket ikke er acceptabelt.

Hvis en rytter ikke har motorisk kontrol over sin krop, kan en pisk i hånden uforvarende

påvirke hesten negativt ved at bevæge sig ukontrolleret mod hestens sider i forhold til

rytterens ukontrollerede bevægelser. Rytteren kan også påvirke hestens mund negativt

ved bevægelse af pisken med en hånd, hvor der også holdes en tøjle. Ryttere med

manglende motorisk kontrol bør ikke bruge pisk.

Det er i studier vist, at fejlagtig brug af pisk til at få en hest til at løbe stærkere øger risikoen for, at hesten kommer til skade, og at en højere grad af fejlagtig brug af pisk i konkurrence er koblet til dårligere præstation (flere fejl) i f.eks. spring.

Se i øvrigt **Guide-line til træning af heste og** [**DRF’s relevante/individuelle disciplinreglementer**](https://rideforbund.dk/ridesport/sportsreglement)